लाेगों ने घेर लिया है... मुझे मार डालेंगे\'- मां का फोन आया तो यही कह सका युवक, सुबह मिली खून से सनी लाश

इंदौर. बाणगंगा इलाके के न्यू राम नगर में 18 वर्षीय युवक की पत्थर से सिर कुचलकर हत्या करने के मामले में पुलिस ने 10 संदेहियों को हिरासत में लिया है। वहीं, उस युवती तक भी पुलिस पहुंची है, जिससे उसके प्रेम-प्रसंग की बात आ रही थी। अभी अफसरों का कहना है कि आरोपी कौन है और हत्या के पीछे प्रेम-प्रसंग के अलावा और भी कोई वजह सामने आ सकती है।



बाणगंगा टीआई इंद्रमणि पटेल ने बताया कि गुरुवार रात को यशवंत प्लाजा के एक पब में काम करने वाले 18 वर्षीय रितिक पिता जमना प्रसाद पांडे की अज्ञात बदमाशों ने सिर कुचलकर उसकी हत्या कर दी थी। हत्या के पीछे पुलिस को प्रेम-प्रसंग की बात पता चली थी। इस बिंदु पर पुलिस ने जांच की तो हत्या के पीछे और भी कुछ कारण सामने आ रहे हैं।

पुलिस के अनुसार मामला जांच में होने से अभी इन कारणों का खुलासा नहीं कर सकते, लेकिन प्रेम-प्रसंग के अलावा भी हत्या की कुछ वजह और सामने आ सकती है। फिलहाल मामले में 10 संदेही लोगों को पूछताछ के लिए हिरासत में लिया गया है। इनसे कई बिंदुओं पर पूछताछ की जा रही है।

घटना स्थल व आस-पास के कुछ सीसीटीवी कैमरे के फुटेज पुलिस ने तलाशे तो ये पता चला है कि रितिक फोन आने के बाद रात में कुछ युवकों के साथ बाइक पर गुजरा था। संभवत: वही उसके हत्यारे हो सकते हैं, लेकिन फुटेज स्पष्ट नहीं हैं। जिस बाइक से बदमाश गुजरे हैं वह पल्सर है। पुलिस बाइक नंबर व माॅडल के आधार पर अन्य फुटेज भी खंगाल रही है।

क्राइम ब्रांच की टीम भी हत्या को लेकर अलग से जांच कर रही है। टीम ने उस युवती से भी तीन घंटे पूछताछ की है, जिससे मृतक युवक रितिक का प्रेम संबंध होना बताया गया है। अधिकारियों का कहना है कि सही आरोपियों तक जल्द पुलिस पहुंचेगी।



बाणगंगा टीआई इंद्रमणि पटेल के मुताबिक, मृतक रितिक पांडे के पिता जमना प्रसाद ने बताया कि वह कक्षा 10वीं तक पढ़ा था। यशवंत प्लाजा में ड्यूटी करता था। गुरुवार रात 11 बजे ड्यूटी खत्म करने के बाद वह रात करीब 1 बजे घर आया और गाड़ी खड़ी कर घर के पास रहने वाले किराएदार से बात करने लगा। इस दौरान उसके पास कॉल आया था।



मोबाइल लॉक, जेब में मिले 20 हजार रुपए : टीआई के मुताबिक, रात में पुलिस ने उसके मोबाइल के आधार पर सर्चिंग की तो उसका मोबाइल घटना स्थल से करीब एक किमी दूर मिला, वहीं जब उसका शव सुबह मिला तो उसकी जेब में 20 हजार रुपए थे। उसका मोबाइल लॉक है। उसे खोलने के बाद पता चलेगा कि उसके मोबाइल पर किन नंबरों से कॉल आए थे।

दो बहनों का इकलौता भाई था : रितिक के पिता ने बताया कि वे इलेक्ट्राॅनिक काॅम्प्लेक्स में नौकरी करते हैं। घर खर्च में बेटा ही उनका सहारा था। 10वीं तक पढ़ाई के बाद उसने यशवंत प्लाजा में नौकरी कर ली थी। इसके पहले वह प्रिंटिंग प्रेस में काम कर चुका है। परिवार में उससे बड़ी दो बहनें प्रीति और रोशन हैं।



दोनों शादी करना चाहते थे, युवती के परिजन राजी नहीं थे : सूत्रों के मुताबिक, युवक का किसी ब्राह्मण युवती से प्रेम-प्रसंग चल रहा था। दोनों शादी करना चाहते थे, लेकिन युवती के परिवार वालों को यह पसंद नहीं था। गुरुवार रात को दोनों फिल्म देखने गए थे। उन्हें साथ में परिजन ने देख लिया था। इसके बाद उन्होंने युवती से फोन करवा कर युवक को बुलाया और उस पर हमला कर दिया।